CELEX: C2007/082/99
Language: da
Date: 2007-04-14 00:00:00
Title: Sag T-41/07: Sag anlagt den 16. februar 2007 — IPK International — World Tourism Marketing Consultants mod Kommissionen

14.4.2007   
            
            
               DA
            
            
               Den Europæiske Unions Tidende
            
            
               C 82/47
            
         Sag anlagt den 16. februar 2007 — IPK International — World Tourism Marketing Consultants mod Kommissionen
   (Sag T-41/07)
   (2007/C 82/99)
   Processprog: tysk
   Parter
   
      Sagsøger: IPK International — World Tourism Marketing Consultants GmbH (München, Tyskland) (ved Rechtsanwalt C. Pitschas, som befuldmægtiget)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionen for De Europæiske Fællesskabers beslutning K(2006)6452 af 4. december 2006 om tilbagesøgning af 318 000 EUR med morarenter annulleres.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren anfægter Kommissionens beslutning K(2006)6452 af 4. december 2006 om tilbagesøgning af midler, som sagsøgeren havde modtaget som forskud til ECODATA-projektet før ophævelsen af beslutningen om tildeling. Denne beslutning blev truffet i henhold til artikel 256 EF.
   Ophævelsen af beslutningen om bevilling af et tilskud til oprettelse af en database for økoturisme i Europa skete ved Kommissionens beslutning af 13. maj 2005 og blev indbragt for Retten i Første Instans af sagsøgeren (jf. sag T-297/05).
   Til støtte for søgsmålet gør sagsøgeren gældende, at den anfægtede beslutning er retsstridig. Den er baseret på en retsstridig ophævelsesbeslutning og er nødvendigvis retsstridig ligesom denne beslutning. Derudover er den en ensidig retsakt, skønt det retskrav, der gøres gældende med denne beslutning, er af kontraktlig art og derfor kun kan forfølges under en civilretlig sag for de kompetente nationale retter i en medlemsstat.